Edistysmielinen osuustoiminta

Edistysmielinen osuustoiminta tarkoittaa suomalaista työväenliikettä lähellä ollutta osuuskauppojen ryhmää, jonka aatteellisena keskusjärjestönä oli vuosina 1916–1992 toiminut Kulutusosuuskuntien Keskusliitto (KK) ja keskustukkukauppana vuosina 1917–1983 toiminut Osuustukkukauppa (OTK). Ryhmään kuuluneita osuusliikkeitä oli enimmillään 129, ja ne edustivat lähinnä kaupunkien työväestöä. Niistä merkittävin oli Helsingin seudulla toiminut Elanto. Vuonna 1964 edistysmieliset osuuskaupat järjestäytyivät E-liike-nimiseksi yhtenäiseksi kaupparyhmittymäksi. OTK ja E-liikkeen muut osuuskaupat Elantoa lukuun ottamatta sulautuivat vuonna 1983 yhteen ja muodostivat Eka-yhtymän, jonka seuraajaksi tuli vuonna 1995 Tradeka.

Kullakin osuusliikkeellä oli oma säästökassansa ja joillakin oli – varsinkin alkuvaiheessa – myös omaa tuotannollista toimintaa, kuten leipomo tai meijeri.

Edistysmielisen osuustoimintaliikkeen piiriin kuuluivat osuuskauppojen ohella muun muassa rakennusliike Haka, vakuutusyhtiö Kansa, kustannusyhtiö Tammi ja Valtakunnallinen Vuokratalo-Osuuskunta (VVO). Yhdessä Suomen Työväen Säästöpankin (STS) kanssa niitä kutsuttiin ”punapääomaksi”, jolla oli vahva yhteys vasemmistoon. Monet näistä yrityksistä ajautuivat 1990-luvun laman aikana konkurssiin tai muihin talousvaikeuksiin.

 Historiaa 
Edistysmieliseksi osuustoiminnaksi ilmoittautuneet osuuskaupat eli osuusliikkeet erosivat Yleisestä Osuuskauppojen Liitosta vuonna 1916 ja perustivat osuusliike Elannon johdolla aatteelliseksi keskusjärjestökseen Kulutusosuuskuntien Keskusliiton (KK). Osuusliikkeet erosivat seuraavana vuonna Suomen Osuuskauppojen Keskuskunnasta (SOK) ja perustivat keskuskaupakseen Suomen Osuustukkukaupan (OTK), josta tuli Osuustukkukauppa 1920 ja Keskusosuusliike OTK 1970. Enimmillään osuusliikkeitä oli 129. Järjestäytyminen yhtenäiseksi kaupparyhmittymäksi, E-liikkeeksi tapahtui 1964.Tradeka-yhtymän vuosikymmenet  Historia, Tradeka

E-liike oli osa työväenliikettä. Virallisesti se julistautui osaksi työväenliikettä vuonna 1973. Tärkeimpiin päätöksiin tarvittiin poliittisten ryhmien hyväksyntä. Rekrytoinneissa suosittiin ammatillisesti järjestäytyneitä työntekijöitä.Komulainen 2021, s. 88.

  Kannattavuuskriisi  
E-osuusliikkeiden kannattavuus oli pitkään tappiollista. Tappioita piiloteltiin muun muassa säästökassan talletuspakojen ehkäisemiseksi. Muutoksia ei pystytty tekemään. E-liikkeen ongelmaksi osoittautui myös se, että sillä oli kaksi keskenään kilpailevaa keskusjärjestöä, KK ja OTK. Lopulta OTK voitti E-liikkeen herruuden vuonna 1970, mutta sekään ei katkaissut jo lähes 20 vuotta kestänyttä tappioputkea. Päivittäistavarakaupan kilpailukyky oli heikko. 1970-luvullakaan ei pystytty uudistuksiin. E-liikkeen rakenne oli vanhanaikainen: siihen kuului lukuisia alueellisia osuusliikkeitä, joista monet olivat tappiollisia.Komulainen 2021, s. 294–296. 

Vuonna 1980 pitkäaikaiset vastuunkantajat syrjäytettiin ja valta keskittyi uudelle pääjohtajalle Eero Rantalalle. Yksi E-liikkeen pelastusyrityksistä oli Siwa-lähikauppaketjun kehittäminen 1980-luvun alussa.”Siwa-laatikkomyymälä”, teoksessa Väänänen, Marjasinikka: Kaupan kynnysrahat, Kauppiaiden tarinoita, Suomineito Productions 1999, sivu 211. Viitattu 23.5.2016.

  Eka-fuusio  
Vuonna 1983 E-liikkeessä tehtiin suurfuusio. Kaikki 39 osuusliikettä suurinta Elantoa lukuun ottamatta yhdistyi omistamansa OTK:n kanssa, jolloin muodostui E-osuuskunta Eka. Fuusio koski myös lähes 300 muuta yritystä. Jo aiemmin samana vuonna KK:n nimi muutettiin muotoon Kulutusosuustoiminnan Keskusliitto jäseninään fuusion jälkeen vain Eka ja Elanto.Kallenautio, Jorma: Eka ja Tradeka-yhtymä 1983–2008 , Tradeka 2008. Viitattu 23.5.2016.

E-osuuskunta Ekasta muotoutui vuonna 1987 Kansa-vakuutuskonsernin ja Haka-rakennusyhtiön  mukaantulon jälkeen Osuuskunta Eka-yhtymä.

Eka-fuusio ei kuitenkaan ratkaissut kannattavuusongelmia. Siihen vaikutti muun muassa se, että Elanto jäi fuusion ulkopuolelle ja että Kansa teki ulkomailla suuria tappioita. Punapääoman oma pankki STS oli jäänyt liian pieneksi ja Eka velkaantui muille pankeille.Komulainen 2021, s. 296–297.

  1990-luvun kriisi  
Ekan taloudellinen tilanne pysyi heikkona ja yhtymä oli pahenevassa rahoituskriisissä. Investoinnit ja toiminta rahoitettiin viime vaiheessa Eläke-Kansan kassavirralla.

Lokakuussa 1993 tiedotusvälineissä alkoi liikkua tietoja Ekan taloudellisesta tilanteesta ja Hakan suurista tappioista. Uutisten johdosta Ekan säästökassa-asiakkaat alkoivat nostaa säästöjään joukkomitassa.

Ekan ajauduttua kriisiin sitä rahoittaneet pankit kieltäytyivät antamasta sille enempää lainaa. Osuuskunnan vakuudet olivat loppu ja pelättiin säästökassapaon jatkumista. Osuuskunnan kassassa oli rahaa vain muutamaksi päiväksi. SYP, Postipankki ja SKOP hakivat Ekan yrityssaneeraukseen 20. lokakuuta 1993. Ekan pääjohtajalle ei kerrottu hakemuksesta. Hakemuksella pankit halusivat estää Ekan konkurssin ja suuremmat tappiot. Saneerausohjelman laatimiseen meni vuosi. Se hyväksyttiin vuoden kuluttua.Komulainen 2021, s. 215–254.Ekan yrityssaneeraus aiheutti Eläke- ja Henki-Kansan sekä Hakan konkurssin.

 Ekasta Tradeka 1995 

Saneerauksen yhteydessä Eka vaihtoi nimeä. Osuuskunnan nimi oli ryvettynyt julkisuudessa. Uudeksi nimeksi tuli Osuuskunta Tradeka-yhtymä.Komulainen 2021, s. 263. Vähittäiskaupan liiketoimintaryhmästä tehtiin osakeyhtiö Tradeka Oy vuonna 1995.Eka ja Tradeka-yhtymä 1983–2008  Tradeka-yhtymän vuosikymmenet, Historia, Tradeka Samalla päättyi osuuskunnan harjoittama osuuskauppatoiminta.Muistojen E-liike Kaupat myytiin myöhemmin pois.
 Edistysmielisen osuustoiminnan aikajana
1916: Kulutusosuuskuntien Keskusliitto (KK) perustettiin.
1917: Osuustukkukauppa (OTK) perustettiin.
1919: Palo-Kansa (myöhemmin Vahinko-Kansa) perustettiin.
1922: Henki-Kansa perustettiin.
1933: OTK:n pääkonttori Helsingin Hämeentiellä valmistui.
1938: Haka perustettiin.
1943: Kustantamo Tammi perustettiin.
1963: Peruspankki Oy perustettiin.
1969: Vuokratalo-osuuskunta VVO perustettiin.
1971: Työväensäästöpankit yhdistyivät Suomen Työväen Säästöpankiksi (STS).
1977: Cumulus-hotelliketju aloitti toiminnan.
1981: Ensimmäinen Siwa avattiin Jyväskylässä.
1983: EKA syntyi, kun 39 osuusliikettä ja OTK yhdistyivät. Elanto jäi tämän suurfuusion ulkopuolelle.
1986: EKA osti Valintatalo-ketjun.
1987: Kansan ulkomaalaiset riskisijoiutukset kärsivät valtavan tappion, kun sen tytäryhtiö Clarendo ajautui likvideettikriisiin.
1988: Hakasta tuli osakeyhtiö.
1992: KK lakkautettiin ja sen omaisuus jaettiin Ekan ja Elannon kesken.
1992: Kansallis-Osake-Pankki osti STS:n.
1992–1993: EKA ajautui yrityssaneeraukseen, joka kesti vuoteen 2003.
1993: Renlund ja Sotka-Kaluste Oy ajautuivat konkurssiin.
1993: Säädettiin EKA-laki, joka takasi säästökassatallettajien saamiset.
1994: Kansa-yhtiöt ja Haka ajautuivat konkurssiin.
1995: Ekan päivittäistavarakauppa yhtiöitettiin Tradeka Oy:ksi ja Osuuskunta Eka-yhtymän nimi muutettiin Osuuskunta Tradeka-yhtymäksi.
1996: Tradeka ja Elanto aloittiva yhteistyön, joka kesti vuoteen 2003.
1997: Tradekan asiakaskortin nimeksi tuli Ykkösbonus.
2003: Tradekan yrityssaneeraus päättyi.
2005: Tradeka luopui viimeisestä vähittäistavarakaupasta, joka myytiin Suomen Lähikaupalle.
2016: Tradeka osti Lehtipisteen.
2017: Restel myi kaikki hotelliketjut ruotsalaisille Scandicille.
2017: Tradeka liittyi Pellervo-seuraan, mikä merkitsi sata vuotta jatkuneen kulutusosuuskuntatoiminnan kahtiajaon päättymistä.
2018: Tradeka osti hoiva-alalla toimivan MedGroupin.
2020: Tradeka osti A-Katsastuksen.

Komulainen 2021, s. 6–9.

Liikeketjuja
E-liike oli 1950-luvulla edelläkävijä valintamyymälöiden tuomisessa Suomeen. Ryhmän erikokoisten elintarvikeliikkeiden tunnuksia olivat esimerkiksi Elanto, E-market, E-halli ja Voima. Kaupungeissa ja muissa suuremmissa asutuskeskuksissa oli Centrum- ja Voima-tavarataloja. Muita E-liikkeen ketjuja sen viimeisinä vuosikymmeninä olivat muun muassa rautakauppa Renlund, huonekaluketjut Sotka ja EKA-kaluste, huoltamoketju Finnoil (aik. E-Öljyt), Cumulus-hotellit ja Haka-Auto Oy, joka toi maahan Mazda- ja Wartburg-henkilöautoja.Kallenautio 1992, s. 285–302. Monilla paikallisilla osuusliikkeillä oli myös omia autoliikkeitä.Kallenautio 1992, s. 179.

1980-luvulla E-liike, sittemmin Eka, perusti useita liikeketjuja: Siwa-laatikkomyymäläketjun, Manteli-lähiruokakaupat, Sateenkaari-tarjousmyymälät ja Tenna-ketjun, joka myi myös vapaa-ajan ja kodintarvikkeita. Vuonna 1986 se hankki itselleen Valintatalo-ketjun. Tappiolliset Centrum-tavaratalot muutettiin EKA-automarketeiksi.Komulainen 2021, s. 148–149.

Teollisuuslaitoksia

E-liikkeen omistamaa teollisuutta olivat rakennuskunta Hakan ja kirjankustantamo Tammen ohella puoli tusinaa lihanjalostamoa ympäri Suomen (Oulu 1944, Lahti 1948, Kuopio 1949, Vaasa 1950, Turku 1953 ja Kuopio 1957), kalanjalostamo Kontio & Kontio (1944), Helsingin margariinitehdas (1930) ja makaronitehdas (1946, vuodesta 1960 Hämeenlinnassa), Hämeenlinnan keksitehdas, Helsingin kahvipaahtimo (1927), kaksi myllyä (Helsinki 1936 ja Hämeenlinna 1956),  perunajauhotehdas (1937–1959 Tampereella, 1959–1968 Vähässäkyrössä) ja mallastehdas (vuoteen 1968 asti Tampereella).Kallenautio 1992, s. 198–204, 330. E-liikkeen elintarviketuotantoon kuuluivat myös paikallisosuuskauppojen leipomot ympäri maata, joita oli enimmillään sata vuonna 1964. Monet niistä nousivat paikkakunnillaan suosioon niin, että E-liikkeestä leipää ostivat nekin jotka eivät muuten aatteellisista syistä liikettä suosineetKallenautio 1992, s. 170.. Osuusliikkeillä oli myös pieniä virvoitusjuomatehtaita, joillakin myös pesula ja halkosahaKallenautio 1992, s. 175.. Tuotannon arvoltaan suurin osuusliikkeiden teollisuustoimiala oli kuitenkin meijeritoiminta, jonka osuus 1960-luvun puolivälissä oli 55 prosenttia. Osuusliikkeiden meijereitä oli tuolloin 18, ja lisäksi OTK omisti kolme meijeriä.Kallenautio 1992, s. 169. E-liike kuitenkin luopui meijeritoiminnasta 1970-luvun alkupuolella.Kallenautio 1992, s. 330.

Elintarviketuotannon lisäksi OTK:lla oli Hämeenlinnan rehutehdas, Sörnäisten teknokemian tehdas, Tampereen tulitikkutehdas (1926) ja kalustetehdas Sotka Lahdessa (perustettu 1958). 
OTK:lla oli myös viisi tekstiilitehdasta: Helsingin paitatehdas ja pukutehdas (perustettu 1925), leninkitehdas, Hyvinkään vuodevaatetehdas (1935) ja Savonlinnan työvaatetehdas (1954). Helsingin vanutehdas Keru Oy perustettiin 1947.
Rakennusainevalmistajia olivat Hämeenlinnan saha (1943), Kylmäkosken naulatehdas (1938, vuodesta 1956 Orivedellä) ja rakennuslevytehdas (Sotkia Oy, 1956) sekä Keravan kattohuopatehdas (1955). Lisäksi vuonna 1959 OTK osti Renlundin rakennusainetehtaat, jotka tuottivat Leca-kevytsoraa ja -tiiliä, savitiiliä sekä vuolukivituotteita Nunnanlahden louhoksesta.Kallenautio 1992, s. 198–204.

 Yhteiskunnallinen merkitys 
Edistysmielisen osuuskauppaliikkeen jäsenyyden yhteiskunnallinen merkitys muuttui sotien jälkeen. 1980-luvun alussa palkansaajat eivät enää keskittäneet päivittäisostojaan työväen osuuskauppoihin. Monet työläistaustaiset kuuluivat silloin E-liikkeeseen joko tottumuksesta tai vasemmistolaisuuden osoittamiseksi.

 Katso myös 

Luettelo edistysmielisistä osuusliikkeistä
Osuustoiminta
 Sateenkaarilipun alla

 Lähteet 
 Kallenautio, Jorma: Eka Suomessa : 128 osuusliikkeestä monialayhtymäksi. Tammi 1992. .


 Viitteet 

 Kirjallisuutta 
 Mäkinen, Eikka (toim.): E-liikkeen uranuurtajat. KK 1967.
 Me. Kulutusosuuskuntien keskusliitto 1916–1966. Kuvateos. Kulutusosuuskuntien Keskusliitto 1966.

 Aiheesta muualla 
 Muistojen E-liike
Valokuvia Edistysmielisestä osuustoimintaliikkeestä (E-liikkeestä)

*